Cliff Richard optræder igen med backinggruppen The Shadows. Det er 20 år siden deres seneste optræden sammen. De er nu samlet igen for at fejre deres 50-års jubilæum i musik-industrien. Gruppen gennemfører sin uigenkaldeligt sidste Europa-turné, som rummer tre danske koncerter i november. Fredag den 13. november kommer de til Gigantium i Aalborg. Cliff Richard og The Shadows dominerede hitlisterne fra slutningen af 1950erne og en halv snes år frem. De medvirkede også sammen i film som "Summer Holiday" og "The Young Ones". Samarbejdet sluttede i 1968, hvor Richard ville fortsætte karrieren alene. Sir Cliff Richard har solgt flere singler i Storbritannien end nogen anden musiker - inkl. The Beatles og Elvis Presley. Han var den første britiske rockstjerne, som blev slået til ridder. The Shadows opnåede ligeledes en lang række topplaceringer på hitlisterne og gruppen blev allerede i 2004 genforenet efter at have lavet deres sidste studiealbum i 1990.
Cliff Richard og The Shadows genforenes på en ny turné. De kommer til Aalborg i november.